Radionica – Jezična: osnovni izrazi i konverzacija kroz interaktivne zadatke

**“Hrvatski u svijetu bajki” - naglasak na učenju jezika kroz čarobni okvir bajki**

Polaznici će se kroz djelatnost čitanja s razumijevanjem upoznati s Hrvatskom bajkom. Prije samog čitanja teksta provest će se kratke motivacijske aktivnosti i interaktivne igre asocijacija. Tijekom čitanja izdvojit će se ključne informacije te ukratko iznijeti osobni doživljaj teksta. Nakon čitanja i kratke rasprave slijede dinamični zadaci razumijevanja te jezični zadaci. Polaznici će zadane zadatke rješavati individualno i grupno. Cilj ovakvih oblika aktivnosti jest poticanje suradničkog rada i razvoj međusobne komunikacije prilikom uporabe hrvatskog jezika. Prioritet same jezične radionice je aktivno korištenje hrvatskog jezika u okviru čitanja s razumijevanjem te poticanje na vlastitu interpretaciju pročitanog. Svrha jezičnih aktivnosti podrazumijeva obogaćivanje vokabulara te razvijanje sposobnosti sudjelovanja u razgovoru na hrvatskom jeziku. Radionica će uokviriti uporabu hrvatskog jezika kroz upoznavanje polaznika s hrvatskom kulturnom baštinom kroz legende i usmenu predaju, dok će polaznici istovremeno razvijati pozitivan stav prema uporabi hrvatskog jezika.

Radionica - Planinarska šetnja uz razgovor i priče o hrvatskoj tradiciji

**''Korakom kroz mitologiju'' - slavenska mitologija u prostoru**

Hrvatska narodna predaja, osobito ona iz starijih slojeva tradicije, čuva tragove slavenskih božanstava, duhova i mitskih bića koji su nekoć živjeli u šumama, planinama, rijekama i ognjištima. Prije dolaska kršćanstva, naši su preci slavili prirodne sile i izmjene godišnjih doba kroz bogat mitološki svijet u kojem su Perun, Veles, Mokoš i drugi bogovi oblikovali ritam svakodnevice i vjerovanja. Taj je mitološki svijet djelomično sačuvan u narodnim pričama, običajima, toponimima i pjesmama koje su stoljećima prenošene usmenom predajom.

Na ovoj planinarskoj radionici prošetat ćemo se Lovćenom i istovremeno istražiti svijet slavenskih božanstava, vila i drevnih priča koje su oblikovale pogled starih Slavena na prirodu i svijet oko sebe. Uz laganu šetnju, djeca će kroz pripovijedanje i simbolične geografske zadatke istražiti što je ostalo od tih vjerovanja u hrvatskoj kulturnoj baštini – u pjesmama, običajima i svakodnevnom jeziku i prostoru.

Radionica – Likovno kreativna

**"Kistom kroz baštinu"**

U likovnoj radionici „Boje priče“, polaznici će vizualno obraditi teme koje su upoznali u prethodnim radionicama: dječje običaje kroz godišnja doba, hrvatsku mitologiju, bajke i scenske prikaze.

Radionica započinje kratkom refleksijom i podsjećanjem na ključne simbole, likove i motive – npr. vile iz slavenskih priča, maskare i jurjevski zeleni lik, detalji iz bajki i dramskih igara. Potom će djeca individualno ili u manjim skupinama izrađivati likovne radove različitim tehnikama (crtanje, kolaž, tempere, otisci, 3D papirni oblici).

Poseban naglasak bit će stavljen na vizualno pričanje priče – kako likovni elementi (boja, linija, kompozicija) mogu prenijeti sadržaj, emociju i poruku. Radionica završava mini izložbom radova i kratkom prezentacijom.

Radionica - Hrvatski običaji i tradicija kroz glazbu, ples i narodnu umjetnost

**''Četiri doba običaja''– hrvatski dječji običaji kroz godišnja doba**

Hrvati su kroz povijest očuvali veliko bogatstvo narodnih običaja, pogotovo onih temeljenih na blagdanima i vjerskim vrednotama, ali i onih starijih pretkršćanskih običaja vezanih uz izmjene godišnjih doba i život žitarica. Običaji se i dan danas razlikuju po područjima, od sela do sela, ali imaju zajedničko ishodište i u predaji i u vjeri.

Djeca su u očuvanju običaja odigrala vrlo važnu ulogu, jer je veliki dio pojedinih obreda, napušten od odraslih, nastavio trajanje u dječjoj igri i dječjem životu. Djeca su s posebnim ushićenjem i radošću doživljavala blagdane, ali su i voljela oponašati odrasle. Najčešći oblik sudjelovanja djece u narodnim običajima očitovao se u obrednim ophodima, pjesmama i darivanju, a starija su djeca sudjelovala i u plesnim obredima, što je simboliziralo njihov ulazak u odrasli svijet.

U ovoj radionici prošetati ćemo se kroz jednu godinu, 365 dana, i neke od dječjih i odraslih običaja koji su se štovali na području Hrvatske, kao što su poklade, Jurjevo, Ivanje, Dodole, žetveni običaji, običaji vezani uz Božić i Novu godinu, i sl.

Radionica će se sastojati od tri isprepletena dijela: priče o običajima, običajnih pjesama i plesova, te rada s rekvizitima koji će se napraviti na kreativnoj radionici prethodni dan.

Dramske radionice „Pričajmo kroz glumu“ – učenici stvaraju i izvode kratke skečeve na hrvatskom jeziku

**"Oživi priču"- djeca kroz glumu oživljavaju tekst, osjećaje i likove**

Glavna ideja provedbe dramske radionice jest poveznica sa sadržajem prethodno provedene jezične radionice. Polaznici će na temelju već obrađenog književnog teksta sudjelovati u dramskim aktivnostima tematski povezanima s istim. Kroz zadane dramske tehnike razvijat će se izražavanje emocija i stavova kroz aktivan govor, pokret i mimiku te doživljaj odnosa među likovima i njihove unutarnje dileme. Bajka će se povezati s osobnim iskustvom i empatijom te će se kroz refleksiju doći do osobnog mišljenja o istoj. Metode rada temeljit će se na radu u malim skupinama te verbalnoj i neverbalnoj komunikaciji prilikom provedbe aktivnosti. Svrha svih aktivnosti svakako je jačanje samopouzdanja i govorne samostalnosti prilikom izražavanja vlastitih ideja, kao i unapređenje govorne komunikacije kroz izražajno čitanje i glumu. Jedan od glavnih ciljeva svakako je i povećanje motivacije za primjenom hrvatskog jezika kroz interaktivne i zabavne aktivnosti temeljene na već poznatoj priči.

Radionica - Tradicijske igre s jezičnim zadacima

**"Na jezičnim stazama"**

Radionica „Na jezičnim stazama“ spaja elemente tjelesne aktivnosti s učenjem hrvatskog jezika kroz igru. Cilj je potaknuti djecu na spontano izražavanje na hrvatskom jeziku u situacijama koje uključuju kretanje, timski rad i rješavanje zadataka.

Polaznici će sudjelovati u niz sportskih i natjecateljskih igara koje uključuju jezične izazove: slaganje riječi, rješavanje zagonetki, osmišljavanje kratkih rečenica, odgovaranje na pitanja iz bajki i mitova koje su već obrađivali, a sve to unutar konteksta igara kao što su štafete, poligoni, potraga za pojmovima, pantomime i timske kviz-igre.

Radionica kombinira fizičku aktivnost, verbalnu komunikaciju i strategijsko mišljenje te jača samopouzdanje djece u uporabi hrvatskog jezika u svakodnevnim, neformalnim situacijama